MEDDELELSE FRA KOMMISSIONEN TIL RÅDET om indledning af konsultationer med Den Centralafrikanske Republik i henhold til artikel 96 i Cotonou-aftalen

Den demokratisk valgte præsident Ange-Félix Patassés styre blev den 15. marts 2003 væltet af oprørsstyrker ledet af den tidligere chef for de centralafrikanske styrker, general François Bozizé.

I sin tale af 16. marts meddelte den selvproklamerede præsident François Bozizé, at forfatningen var blevet suspenderet, nationalforsamlingen opløst og regeringen afsat. Han regnede med en midlertidig afbrydelse i den demokratiske proces og gav løfte om, at der ville blive oprettet et nationalt overgangsråd, udarbejdet et konsensusprogram for overgangsperioden i samarbejde med de politiske partier og stærke kræfter i landet og afholdt valg i al åbenhed.

Ud over valgforberedelserne blev der også bebudet prioriteringer som fortsættelse af drøftelserne med Bretton Woods-institutionerne, omlægning af landets hær, nedrustning, omstrukturering i administrationen, sanering af den finansielle forvaltning og bekæmpelse af HIV/AIDS.

Efter at forfatningen er blevet sat ud af kraft, råder præsidenten nu over udvidede beføjelser og lovgiver ved dekreter. Han har således udnævnt Abel Goumba som premierminister, en historisk modstander og personlighed, som nyder stor respekt i en bred offentlighed. Der er ikke givet nærmere oplysninger om, hvordan det nationale overgangsråd er sammensat, hvornår der skal være valg, eller hvordan institutionerne skal fungere i perioden indtil da.

EU fordømte det militære statskup på det skarpeste i sin erklæring af 21. marts og mindede om den betydning, man tillægger overholdelsen af de demokratiske principper, der er en betingelse for samarbejdet med Den Centralafrikanske Republik. Også CEMAC, CENSAD og Den Afrikanske Union har fordømt statskuppet, og Den Afrikanske Unions centrale organ anbefalede, at man suspenderede landets deltagelse i unionen. Desuden vækker svagheder i retsstaten og den gode forvaltning af landets ressourcer stærk bekymring.

På baggrund af ovenstående og i henhold til artikel 9 og 96 i Cotonou-aftalen, foreslår Kommissionen Rådet, at det opfordrer AVS-parten til konsultationer med henblik på en tilbundsgående undersøgelse af situationen og om nødvendigt at afhjælpe den i overensstemmelse med ordlyden af vedlagte brev.

Formålet med konsultationerne er at understrege, at EU tillægger det stor betydning, at Den Centralafrikanske Republik overholder de væsentlige elementer i artikel 9 i Cotonou-aftalen, som landet har undertegnet, og at få at vide, hvad landet agter at gøre for at nå frem til dette.

Der er navnlig tale om at få kendskab til, hvilke foranstaltninger der vil blive truffet, og hvordan de vil blive anvendt, således at det vil være muligt at sikre tilbagevenden til forfatningsmæssig orden, herunder afholdelse af valg under overholdelse af menneskerettighederne og de grundlæggende frihedsrettigheder, også respekten for de grundlæggende sociale rettigheder samt iværksættelse af en gennemsigtig og ansvarlig forvaltning af offentlige anliggender.

Indtil konsultationerne er afsluttet, og det er blev afgjort, hvad der er "passende foranstaltninger", vil der ikke blive truffet beslutning om noget nyt engagement i Den Centralafrikanske Republik, med undtagelse af eventuelle humanitære projekter eller projekter, der er direkte beregnet på befolkningen.

Den ledende anvisningsberettigede er indstillet på at varetage den nationale anvisningsberettigedes funktioner indtil videre.

BILAG

Udkast til brev

Til premierministeren, lederen af Den Centralafrikanske Republiks nationale overgangsregering

Hr. premierminister

Den Europæiske Union har i sin erklæring af 21. marts 2003 på det skarpeste fordømt det statskup, der fandt sted den 15. marts. Unionen erindrede samtidig om den betydning, man tillægger overholdelsen af de demokratiske og retsstatslige principper, som danner grundlaget for partnerskabet mellem AVS-staterne og EU i henhold til artikel 9 i Cotonou-aftalen.

Vi opfordrer hermed Den Centralafrikanske Republiks regering til at indgå i konsultationer i henhold til artikel 96 i nævnte aftale med henblik på en tilbundsgående undersøgelse af situationen efter statskuppet og en drøftelse af de foranstaltninger, der skal træffes for at sikre tilbagevenden til forfatningsmæssige tilstande så hurtigt som muligt.

Vi foreslår, at disse konsultationer finder sted inden for de næste to uger i Rådet for Den Europæiske Union i Bruxelles på et tidspunkt, der fastsættes efter fælles overenskomst.

Modtag, hr. premierminister, forsikringen om vor mest udmærkede højagtelse.

På Rådets vegne På Kommissionens vegne

Kopi:

Formanden for AVS-ambassadørudvalget

Generalsekretæren for gruppen af AVS-stater